Bedryf vaar uit oor 'oorlog teen vragmotorbestuurders' | Maroela Media
Die Road Freight Association (RFA) het in 'n ope brief aan pres. Cyril Ramaphosa uitgevaar teen die onlangse vlaag aanvalle op vragmotorbestuurders en sê dit word onder die voorwendsel gedoen dat die bedryf werksgeleenthede van Suid-Afrikaners ontneem.
In die brief sê Gavin Kelly, uitvoerende hoof van die RFA, die aanvalle lei tot die verwoesting van nie net lewens nie, maar ook maatskappye, werksgeleenthede, ekonomiese bedrywighede, goedere, voertuie en fasiliteite.
"Dit is glad nie wat ons as ekonomiese herstel gesien het nie Ons is bekommerd dat die gebrek aan optrede deur die regering die indruk skep dat hy selftevrede is oor dié soort protesoptrede – gegewe die feit dat die minister van polisie nog niks beduidend gedoen het om hierdie soort bedrywighede te voorkom of stop te sit nie."
Kelly sê die situasie sleep nou al drie jaar lank voort en niks, "benewens die verskuiwing van blaam en eindelose gepraat", het tot dusver gebeur nie.
Die vereniging sê hy het met die bedingingsraad vir die bedryf, wat vakbonde ingesluit het, asook verskeie ministers betrokke by die ministeriële taakspan, vergadering in 'n poging om arbeidsverwante kwessies te takel.
"Ons het gesien hoe Suid-Afrikaners aangeval, ernstig beseer en selfs doodgemaak word in dié optrede wat 'op buitelandse bestuurders gemik is'. Duidelik gaan dit nie oor buitelandse bestuurders nie.
"Die toename in wetteloosheid, blote misdadigheid, plundery, brandstigting, stropery, intimidasie, afpersing en tallose ander slim konkelplanne is stelselmatig bewerkstellig teen individue, sakeondernemings, vakbonde, die ekonomie en die vesel van die vryheid tot ekonomiese bedrywighede. In gevalle waar maatskappye of individue onwettig buitelanders in diens neem, moet dit binne die raamwerk van die wet hanteer word."
Die vereniging skryf aan Ramaphosa dat die wetteloosheid nie kan voortduur nie.
"Die aanvalle word met militêre presisie uitgevoer, wat daarop dui dat daar 'n sterk, gekoördineerde leierskapselement met een of ander vorm van militêre opleiding is.
"Ons is nie seker wat die doelwit is nie, maar die destabilisering van die land lyk of dit 'n groter gedeelte daarvan is.
"Dit is sabotasie, 'n openlike oorlog op Suid-Afrika se ekonomie en sy burgers. Ons moet dit nou stopsit en diegene verantwoordelik vir die aanvalle in hegtenis neem en vir hul dade laat boet."
Kelly waarsku die situasie gaan in wydverspreide konflik ontaard wanneer gefrustreerde, kwaad en geldelik gespanne burgers die nodige stappe begin doen om hul werkers, bates, eiendom en die volhoubaarheid van hul ondernemings in hul eie hande begin neem.
Hy sê só 'n situasie moet verhoed word en Ramaphosa se regering moet die leiding neem om probleme te takel en op te los om die veiligheid van mense en die ekonomiese infrastruktuur en dienste te verseker.
Ja en net soos die oorlog teen die boere.Die oorlog in ons dorpe en stede.En dan is daar nog mense wat dink ons bly in n demokratiese reenboog land
Ja, die boerdery bedryf en mense voel dieselfde. Maar as mens daaroor wil praat dan se Ramaphosa en kie: Ons moet oor ALLE misdaad bekommerd wees. So ek weet nie of hierdie brief iets gaan bereik nie.
Kon dit self nie beter gestel het nie die aanvalle is ge-organiseerd en professioneel uitgevoer, en ruik baie na gorilla warfare taktiek om n land en sy mense sistematies af te breek en vryheid van ekonomiese beweging in te perk.
Sit 'n "buddy"-sisteem in plek (2 persone per voertuig); kry albei competent om 'n vuurwapen te besit EN te dra en laat hulle begin om hulself te verdedig! Maak seker daar is 'n dash-kamera geinstalleer wat als kan afneem om te kan BEWYS dis selfverdediging! OF hou op om die mark te stock ten koste van jou mense se lewens en jou trokke se bestaan – ja ek weet almal moet leef en eet en bestaan en geld en werk is krities maar iewers IEWERS moet die streep getrek word!
Niemand word gearresteer.en niemand verantwoordelik nie. Laat mens dink….hoekom nie…wie beskerm hulle en wie gee oodragte want dit is nie sommer net nie